2017. gada Noteikumi Nr.

Rīgā (prot. Nr.   .§)

**Apsardzes sertifikātu izsniegšanas kārtība**

Izdoti saskaņā ar

Apsardzes darbības likuma

14.panta trešo daļu

**I. Vispārīgais jautājums**

1. Noteikumi nosaka:

1.1. apsardzes sertifikāta saņemšanai nepieciešamo izglītību;

1.2. personas, kurām apsardzes sertifikāta saņemšanai nav nepieciešams kārtot apsardzes darbinieka kvalifikācijas pārbaudījumu (turpmāk – pārbaudījums);

1.3. prasības attiecībā uz pārbaudījumu un kārtību, kādā persona to kārto;

1.4. kārtību, kādā fiziskajai personai izsniedzams apsardzes sertifikāts, tā dublikāts un atkārtots sertifikāts un pagarināms apsardzes sertifikāta derīguma termiņš;

1.5. apsardzes sertifikāta paraugu;

1.6. kārtību un apmēru, kādā maksājama valsts nodeva par pārbaudījuma kārtošanu, apsardzes sertifikāta, tā dublikāta un atkārtota sertifikāta izsniegšanu un apsardzes sertifikāta derīguma termiņa pagarināšanu.

**II. Apsardzes sertifikāta saņemšanai nepieciešamā izglītība**

2. Lai saņemtu apsardzes sertifikātu, personai ir nepieciešams apgūt vienu no šādām izglītības programmām:

2.1. profesionālās pilnveides izglītības programmu “Apsardzes darba pamatlīmeņa zināšanu izglītības programma” (turpmāk – pamatlīmeņa zināšanu programma) un saņemt apliecību par profesionālās pilnveides izglītības apgūšanu;

2.2. profesionālās tālākizglītības programmu apsardzes pakalpojumu jomā (profesijas kods: 5414), kura izstrādāta atbilstoši profesijas standartam saskaņā ar Ministru kabineta 2010.gada 18.maija noteikumiem Nr.461 “Noteikumi par Profesiju klasifikatoru, profesijai atbilstošiem pamatuzdevumiem un kvalifikācijas pamatprasībām un Profesiju klasifikatora lietošanas un aktualizēšanas kārtību”, un saņemt profesionālās kvalifikācijas ne zemāku par otro profesionālās kvalifikācijas līmeni apliecību;

2.3. pirmā līmeņa profesionālās augstākās izglītības studiju programmu “Organizācijas drošība” un saņemt izglītības dokumentu, kas apliecina profesionālās kvalifikācijas “Drošības speciālists” iegūšanu;

2.4. profesionālā bakalaura studiju programmu “Organizācijas drošība” un saņemt izglītības dokumentu, kas apliecina profesionālo bakalaura grādu “Organizācijas drošība” un profesionālās kvalifikācijas “Drošības dienesta vadītājs” iegūšanu.

3. Pamatlīmeņa zināšanu programmu izstrādā izglītības iestāde atbilstoši iekšlietu ministra apstiprinātajam profesionālās pilnveides izglītības programmas paraugam. Pamatlīmeņa zināšanu programmas apjoms ir 84 stundas.

4. Pamatlīmeņa zināšanu programmu var apgūt personas, kuras ir ieguvušas vismaz pamatizglītību.

**III. Personas, kurām apsardzes sertifikāta saņemšanai nav nepieciešams kārtot pārbaudījumu**

5. Saņemot apsardzes sertifikātu, pārbaudījumu nav nepieciešams kārtot personai, kura ieguvusi šo noteikumu 2.2., 2.3. vai 2.4. apakšpunktā noteikto izglītību.

6. Gadījumā, kad tiek pagarināts apsardzes sertifikāta derīguma termiņš, pārbaudījumu nav nepieciešams kārtot personai:

6.1. kura ieguvusi šo noteikumu 2.2., 2.3. vai 2.4. apakšpunktā noteikto izglītību;

6.2. kura apguvusi profesionālās pilnveides izglītības programmu “Apsardzes darbs” (kods: 20P 861 00) 160 stundu apjomā un apsardzes sertifikāta derīguma termiņa laikā apguvusi šo noteikumu 6.3. apakšpunktā paredzētos mācību kursus noteiktajā apjomā;

6.3. kura ieguvusi šo noteikumu 2.1. apakšpunktā noteikto izglītību un apsardzes sertifikāta derīguma termiņa laikā apguvusi paredzētos mācību kursus 80 stundu apjomā vienā vai vairākās mācību tēmās par:

6.3.1. fiziskā spēka un speciālo līdzekļu pielietošanu apsardzes darbībā;

6.3.2. saskarsmes psiholoģiju apsardzes darbībā;

6.3.3. objektu apsardzes īpatnībām;

6.3.4. apsardzes darbības tiesiskā regulējuma aktualitātēm;

6.3.5. apsardzes darbinieka rīcību dažāda veida apdraudējuma gadījumos;

6.3.6. apsardzes mobilā norīkojuma darba aspektiem;

6.3.7. apsardzes tehniskiem līdzekļiem un apsardzes tehniskām sistēmām;

6.3.8. šaujamieroču izmantošanas un pielietošanas nosacījumiem un kārtību;

6.3.9. ugunsdrošības prasību nodrošināšanu, veicot apsardzes darbību;

6.3.10. cilvēka ārienes pazīmēm un to vārdisko (verbālo) aprakstu.

7. Izglītības iestādei, kas īsteno šo noteikumu 6.3. apakšpunktā paredzētos mācību kursus, ir pienākums pēc šo mācību kursu apguves izsniegt personai izziņu (1. pielikums).

**IV. Prasības pārbaudījumam un kārtība, kādā persona to kārto**

8. Lai pieteiktos kārtot pārbaudījumu, persona iesniedz Valsts policijā pieteikumu pārbaudījuma kārtošanai (2. pielikums). Minēto pieteikumu var iesniegt personīgi, pa pastu vai elektroniski, noformējot elektroniska dokumenta formā. Informāciju par pieteikšanos pārbaudījuma kārtošanai var nosūtīt arī ar elektroniskā pasta starpniecību bez droša elektroniska paraksta.

9. Valsts policija piecu darbdienu laikā pēc šo noteikumu 8. punktā minētā pieteikuma saņemšanas atbilstoši pieteikumā norādītajam veidam informē personu par noteikto pārbaudījuma kārtošanas laiku.

10. Valsts policija nosaka pārbaudījuma kārtošanas laiku, pēc iespējas ņemot vērā personas norādīto vēlamo pārbaudījuma kārtošanas laiku, bet ne vēlāku par 25 darbdienām pēc personas norādītā laika.

11. Persona pārbaudījumu kārto Valsts policijas noteiktajā laikā un kārtībā. Ja persona Valsts policijas noteiktajā laikā neierodas kārtot pārbaudījumu, tā var lūgt noteikt citu pārbaudījuma kārtošanas laiku šo noteikumu 8. punktā minētajā kārtībā.

12. Pirms pārbaudījuma kārtošanas persona:

12.1. uzrāda personu apliecinošu dokumentu;

12.2. uzrāda izglītības dokumentu, kas apliecina šo noteikumu 2.1.apakšpunktā paredzētās izglītības programmas vai profesionālās pilnveides izglītības programmas “Apsardzes darbs” (kods: 20P 861 00) 160 stundu apjomā apguvi.

13. Valsts policija pirms pārbaudījuma kārtošanas veic personas identitātes pārbaudi, izmantojot pirkstu nospiedumu digitālo attēlu.

14. Persona netiek pielaista pie pārbaudījuma kārtošanas, ja:

14.1. netiek uzrādīts personu apliecinošs dokuments;

14.2. persona atsakās veikt personas identitātes pārbaudi, izmantojot pirkstu nospiedumu digitālo attēlu;

14.3. netiek uzrādīts izglītības dokuments, kas apliecina šo noteikumu 2.1.apakšpunktā paredzētās izglītības programmas vai profesionālās pilnveides izglītības programmas “Apsardzes darbs” (kods: 20P 861 00) 160 stundu apjomā apguvi;

14.4. nav saņemts par pārbaudījuma kārtošanu noteiktais valsts nodevas maksājums.

15. Šo noteikumu [14. punktā](https://likumi.lv/doc.php?id=270868#p8) minētajā gadījumā persona var lūgt noteikt citu pārbaudījuma kārtošanas laiku šo noteikumu 8. punktā minētajā kārtībā.

16. Pārbaudījumā pārbauda personas teorētiskās zināšanas apsardzes darbības jomā.

17. Telpā, kur kārto pārbaudījumu, notiek videonovērošana. Videonovērošanā iegūtos datus glabā trīs mēnešus.

18. Pārbaudījumu kārto datorizēti, atbildot uz testa jautājumiem. Pārbaudījumā persona secīgi atbild uz 40 jautājumiem, izvēloties atbildi no piedāvātajiem atbilžu variantiem. Atbilžu sniegšanai atvēlētais laiks ir 40 minūtes, ko fiksē dators. Pārbaudījums ir nokārtots, ja persona ir pieļāvusi ne vairāk par četrām nepareizām atbildēm vai neatbildētiem jautājumiem.

19. Pārbaudījumu persona kārto patstāvīgi, bez citu personu vai palīgmateriālu palīdzības. Personai nav atļauts izmantot normatīvos aktus, mācību grāmatas, pierakstus, citus mācību līdzekļus, elektroniskās ierīces, elektroniskos sakaru līdzekļus un citus palīglīdzekļus, kā arī sarunāties ar citām personām, kuras kārto pārbaudījumu.

20. Pārbaudījuma rezultāts (nokārtots vai nav nokārtots) tiek parādīts datora monitorā, kuru izmantoja persona, atbildot uz testa jautājumiem, uzreiz pēc pārbaudījuma izpildes vai tam atvēlētā laika beigām.

21. Persona nav nokārtojusi pārbaudījumu, ja:

21.1. persona pārbaudījumā ir pieļāvusi vairāk par četrām nepareizām atbildēm vai neatbildētiem jautājumiem;

21.2. persona nav ievērojusi šo noteikumu 19. punktā minētos ierobežojumus.

22. Ja persona, kura nav nokārtojusi pārbaudījumu, vēlas to kārtot atkārtoti, tā piesakās pārbaudījuma kārtošanai šo noteikumu 8. punktā minētajā kārtībā.

23. Pārbaudījumu atkārtoti var kārtot vairākas reizes, par katru reizi samaksājot valsts nodevu par pārbaudījuma kārtošanu.

24. Ja pārbaudījums ir sekmīgi nokārtots, tā rezultāti ir derīgi 12 mēnešus no pārbaudījuma nokārtošanas dienas.

**V. Apsardzes sertifikāta izsniegšana**

25. Persona, kura sekmīgi nokārtojusi pārbaudījumu, kā arī šo noteikumu 5. punktā noteiktā persona iesniedz Valsts policijā iesniegumu apsardzes sertifikāta saņemšanai (3. pielikums). Iesniegumam pievieno:

25.1. vienu fotogrāfiju (2 x 3 cm) papīra formā vai digitālā veidā, ne vecāku par sešiem mēnešiem (iesniedz, ja Personu apliecinošu dokumentu informācijas sistēmā nav personas sejas attēla vai persona nepiekrīt šādu datu apstrādei);

25.2. psihiatra un narkologa izsniegta atzinuma kopiju par personas veselības stāvokli. Atzinumam jābūt derīgam vai, ja atzinumā nav norādīts derīguma termiņš, no tā izsniegšanas datuma nedrīkst būt pagājušas vairāk kā 90 dienas (šī prasība neattiecas uz personu, kura ārstniecības iestādē izgājusi veselības pārbaudi ieroču glabāšanai (nēsāšanai) vai darbam ar ieročiem, un par to ir ziņas Ieroču reģistrā vai Licenču un sertifikātu reģistrā);

25.3. apliecības kopiju par pirmās palīdzības pamatzināšanu 12 stundu apmācības kursa beigšanu ar triju stundu zināšanu pārbaudi vai medicīniskās izglītības dokumenta kopiju, vai izglītības iestādes dokumenta un sekmju izraksta kopiju, kas apliecina, ka minētā persona ir apguvusi atbilstošu mācību kursu šajā izglītības iestādē;

25.4. izglītības dokumenta kopiju, kas apliecina šo noteikumu 2. punktā noteiktās izglītības ieguvi vai profesionālās pilnveides izglītības programmas “Apsardzes darbs” (kods: 20P 861 00) 160 stundu apjomā apguvi.

26. Iesniegumu un tam pievienojamos dokumentus vai to kopijas iesniedz papīra formā vai elektroniska dokumenta veidā atbilstoši normatīvajiem aktiem par elektronisko dokumentu noformēšanu. Ja iesniedz dokumenta kopiju, persona uzrāda dokumenta oriģinālu.

27. Saņemot šo noteikumu 25. punktā minēto iesniegumu, Valsts policija pārbauda, vai iesniegumā ir norādītas nepieciešamās ziņas un ir pievienoti šo noteikumu 25. punktā minētie dokumenti.

28. Ja šo noteikumu [25. punktā](https://likumi.lv/doc.php?id=270868#p22) minētajā iesniegumā nav norādītas visas nepieciešamās ziņas vai iesniegumam nav pievienoti visi nepieciešamie dokumenti, Valsts policija informē par to personu, nosakot termiņu konstatēto trūkumu novēršanai. Minēto termiņu nosaka ne īsāku par piecām darbdienām no informācijas saņemšanas dienas.

29. Valsts policija pirms apsardzes sertifikāta izsniegšanas pārbauda, vai uz personu neattiecas [Apsardzes darbības likumā](https://likumi.lv/ta/id/264785-apsardzes-darbibas-likums) noteiktie ierobežojumi, kā arī pārliecinās, vai persona (izņemot šo noteikumu 5. punktā noteikto personu) ir nokārtojusi pārbaudījumu un valsts budžetā ir saņemts valsts nodevas maksājums par apsardzes sertifikāta izsniegšanu.

30. Valsts policija [Administratīvā procesa likumā](https://likumi.lv/ta/id/55567-administrativa-procesa-likums) noteiktajā kārtībā pieņem lēmumu atteikt izsniegt apsardzes sertifikātu un to paziņo personai [Paziņošanas likumā](https://likumi.lv/ta/id/212499-pazinosanas-likums) noteiktajā kārtībā, ja:

30.1. šo noteikumu 28. punktā minētajā gadījumā persona Valsts policijas noteiktajā termiņā neiesniedz pieprasīto informāciju vai dokumentus;

30.2. uz personu attiecas [Apsardzes darbības likumā](https://likumi.lv/ta/id/264785-apsardzes-darbibas-likums) noteiktie apsardzes sertifikāta izsniegšanas ierobežojumi;

30.3. persona nav ieguvusi apsardzes sertifikāta saņemšanai nepieciešamo izglītību;

30.4. persona nav nokārtojusi pārbaudījumu (izņemot šo noteikumu 5.punktā noteikto personu);

30.5. pārbaudījuma rezultāts nav derīgs;

30.6. nav samaksāta valsts nodeva par apsardzes sertifikāta izsniegšanu.

31. Ja pieņemts lēmums atteikt izsniegt apsardzes sertifikātu šo noteikumu 30.1., 30.2. vai 30.6. apakšpunktā minēto iemeslu dēļ, personai, iesniedzot jaunu iesniegumu apsardzes sertifikāta saņemšanai, nav atkārtoti jākārto pārbaudījums, ja no tā kārtošanas nav pagājuši vairāk kā 12 mēneši.

32. Ja nav konstatēti šo noteikumu 30. punktā minētie atteikuma iemesli, Valsts policija mēneša laikā pēc šo noteikumu 25. punktā minētā iesnieguma saņemšanas izsniedz personai apsardzes sertifikātu (4. pielikums). Par apsardzes sertifikāta izsniegšanu Valsts policija informē personu [Paziņošanas likumā](https://likumi.lv/ta/id/212499-pazinosanas-likums) noteiktajā kārtībā, ņemot vērā šo noteikumu 25. punktā minētajā iesniegumā personas norādīto vēlamo informēšanas veidu.

33. Apsardzes sertifikāta personalizācijai izmanto Licenču un sertifikātu reģistru, iegūstot no tā nepieciešamos datus (personas vārds, uzvārds un personas kods, apsardzes sertifikāta izdošanas datums, derīguma termiņš un numurs), bet personas sejas attēla atspoguļošanai – Personu apliecinošu dokumentu informācijas sistēmu, iegūstot no tās personas sejas attēlu, ja personas sejas attēls ir šajā informācijas sistēmā un persona izteikusi piekrišanu tā izmantošanai, izdarot attiecīgu atzīmi šo noteikumu 25., 34., 39., 44. un 47. punktā minētajā iesniegumā.

**VI. Apsardzes sertifikāta derīguma termiņa pagarināšana bez pārbaudījuma kārtošanas**

34. Persona, kura vēlas pagarināt apsardzes sertifikāta derīguma termiņu bez pārbaudījuma kārtošanas, ne vēlāk kā mēnesi un ne agrāk par trim mēnešiem pirms apsardzes sertifikāta derīguma termiņa beigām iesniedz Valsts policijā iesniegumu apsardzes sertifikāta derīguma termiņa pagarināšanai (5. pielikums).

35. Šo noteikumu 34. punktā minētajam iesniegumam pievieno:

35.1. vienu fotogrāfiju (2 x 3 cm) papīra formā vai digitālā veidā, ne vecāku par sešiem mēnešiem (iesniedz, ja Personu apliecinošu dokumentu informācijas sistēmā nav personas sejas attēla vai persona nepiekrīt šādu datu apstrādei);

35.2. psihiatra un narkologa izsniegta atzinuma kopiju par personas veselības stāvokli. Atzinumam jābūt derīgam vai, ja atzinumā nav norādīts derīguma termiņš, no tā izsniegšanas datuma nedrīkst būt pagājušas vairāk kā 90 dienas (šī prasība neattiecas uz personu, kura ārstniecības iestādē izgājusi veselības pārbaudi ieroču glabāšanai (nēsāšanai) vai darbam ar ieročiem, un par to ir ziņas Ieroču reģistrā un Licenču un sertifikātu reģistrā);

35.3. izglītības dokumenta kopiju, kas apliecina šo noteikumu 2. punktā noteiktās izglītības ieguvi vai profesionālās pilnveides izglītības programmas “Apsardzes darbs” (kods: 20P 861 00) 160 stundu apjomā apguvi;

35.4. izglītības iestādes izziņas kopiju par apgūtajiem mācību kursiem (šo noteikumu 6.2. vai 6.3. apakšpunktā minētās personas).

36. Valsts policija apsardzes sertifikāta derīguma termiņu pagarina uz Apsardzes darbības likumā norādīto apsardzes sertifikāta derīguma termiņa laiku. Apsardzes sertifikāta derīguma termiņu pagarina vai lēmumu nepagarināt apsardzes sertifikāta derīguma termiņu pieņem šajos noteikumos norādītajā kārtībā, kāda ir noteikta attiecībā uz apsardzes sertifikāta izsniegšanu.

37. Ja persona, uz kuru ir attiecināmi šo noteikumu 6.1. apakšpunkta nosacījumi, ir nokavējusi šo noteikumu 34. punktā minēto iesnieguma iesniegšanas termiņu, Valsts policija pieņem lēmumu nepagarināt apsardzes sertifikāta derīguma termiņu un persona apsardzes sertifikātu var saņemt, no jauna iesniedzot šo noteikumu 25. punktā minēto iesniegumu.

38. Ja persona, uz kuru ir attiecināmi šo noteikumu 6.2. vai 6.3. apakšpunkta nosacījumi, ir nokavējusi šo noteikumu 34. punktā minēto iesnieguma iesniegšanas termiņu, tad Valsts policija pieņem lēmumu nepagarināt apsardzes sertifikāta derīguma termiņu, un persona apsardzes sertifikātu saņem, no jauna iesniedzot šo noteikumu 8. punktā minēto pieteikumu un kārtojot pārbaudījumu.

**VII. Apsardzes sertifikāta derīguma termiņa pagarināšana, kārtojot pārbaudījumu**

39. Persona, kura apsardzes sertifikāta derīguma termiņa laikā nav apguvusi šo noteikumu 6.3. apakšpunktā paredzētos mācību kursus, un kura vēlas pagarināt apsardzes sertifikāta derīguma termiņu, ne vēlāk kā mēnesi un ne agrāk par trim mēnešiem pirms apsardzes sertifikāta derīguma termiņa beigām iesniedz Valsts policijā iesniegumu apsardzes sertifikāta derīguma termiņa pagarināšanai (6. pielikums), un šajos noteikumos norādītajā kārtībā kārto pārbaudījumu.

40. Šo noteikumu 39. punktā minētajam iesniegumam pievieno:

40.1. vienu fotogrāfiju (2 x 3 cm) papīra formā vai digitālā veidā, ne vecāku par sešiem mēnešiem (iesniedz, ja Personu apliecinošu dokumentu informācijas sistēmā nav personas sejas attēla vai persona nepiekrīt šādu datu apstrādei);

40.2. psihiatra un narkologa izsniegta atzinuma kopiju par personas veselības stāvokli. Atzinumam jābūt derīgam vai, ja atzinumā nav norādīts derīguma termiņš, no tā izsniegšanas datuma nedrīkst būt pagājušas vairāk kā 90 dienas (šī prasība neattiecas uz personu, kura ārstniecības iestādē izgājusi veselības pārbaudi ieroču glabāšanai (nēsāšanai) vai darbam ar ieročiem, un par to ir ziņas Ieroču reģistrā un Licenču un sertifikātu reģistrā);

40.3. izglītības dokumenta kopiju, kas apliecina šo noteikumu 2.1.apakšpunktā paredzētās izglītības programmas vai profesionālās pilnveides izglītības programmas “Apsardzes darbs” (kods: 20P 861 00) 160 stundu apjomā apguvi.

41. Persona kārto pārbaudījumu šo noteikumu IV nodaļā noteiktajā kārtībā.

42. Valsts policija apsardzes sertifikāta derīguma termiņu pagarina uz Apsardzes darbības likumā norādīto apsardzes sertifikāta derīguma termiņa laiku. Apsardzes sertifikāta derīguma termiņu pagarina vai lēmumu nepagarināt apsardzes sertifikāta derīguma termiņu pieņem šajos noteikumos norādītajā kārtībā, kāda ir noteikta attiecībā uz apsardzes sertifikāta izsniegšanu.

43. Ja persona ir nokavējusi šo noteikumu 39. punktā minēto iesnieguma iesniegšanas termiņu, Valsts policija pieņem lēmumu nepagarināt apsardzes sertifikāta derīguma termiņu un persona apsardzes sertifikātu var saņemt, no jauna iesniedzot šo noteikumu 8. punktā minēto pieteikumu un kārtojot pārbaudījumu.

**VIII. Apsardzes sertifikāta dublikāta vai atkārtota sertifikāta izsniegšana**

44. Ja apsardzes sertifikāts ir pazaudēts, nolaupīts vai sabojāts, persona iesniedz Valsts policijā iesniegumu apsardzes sertifikāta dublikāta vai atkārtota apsardzes sertifikāta saņemšanai (7. pielikums) un samaksā valsts nodevu par apsardzes sertifikāta dublikāta izsniegšanu. Iesniegumam pievieno vienu fotogrāfiju (2 x 3 cm) papīra formā vai digitālā veidā, ne vecāku par sešiem mēnešiem (iesniedz, ja Personu apliecinošu dokumentu informācijas sistēmā nav personas sejas attēla vai persona nepiekrīt šādu datu apstrādei).

45. Saņemot šo noteikumu 44. punktā minēto iesniegumu, Valsts policija pārliecinās, vai valsts nodevas maksājums ir saņemts valsts budžetā, un piecu darbdienu laikā pēc iesnieguma saņemšanas izsniedz apsardzes sertifikāta dublikātu. Ja persona nav samaksājusi valsts nodevu, Valsts policija pieņem lēmumu neizsniegt apsardzes sertifikāta dublikātu.

46. Apsardzes sertifikāta dublikātu noformē šo noteikumu 33. punktā minētajā kārtībā, papildus norādot vārdu “Dublikāts”.

47. Ja persona ir mainījusi vārdu vai uzvārdu, tā iesniedz Valsts policijā iesniegumu apsardzes sertifikāta dublikāta vai atkārtota apsardzes sertifikāta saņemšanai (7.pielikums) un samaksā valsts nodevu par atkārtota apsardzes sertifikāta izsniegšanu. Iesniegumam pievieno vienu fotogrāfiju (2 x 3 cm) papīra formā vai digitālā veidā, ne vecāku par sešiem mēnešiem (iesniedz, ja Personu apliecinošu dokumentu informācijas sistēmā nav personas sejas attēla vai persona nepiekrīt šādu datu apstrādei).

48. Saņemot šo noteikumu 47. punktā minēto iesniegumu, Valsts policija pārliecinās, vai valsts nodevas maksājums ir saņemts valsts budžetā, un piecu darbdienu laikā pēc iesnieguma saņemšanas izsniedz atkārtotu apsardzes sertifikātu. Ja persona nav samaksājusi valsts nodevu, Valsts policija pieņem lēmumu neizsniegt atkārtotu apsardzes sertifikātu.

49. Atkārtotu apsardzes sertifikātu noformē šo noteikumu 33. punktā minētajā kārtībā, attiecīgi norādot jauno personas vārdu vai uzvārdu un papildus norādot vārdu “Atkārtots”.

**IX. Kārtība un apmērs, kādā maksājama valsts nodeva par pārbaudījuma kārtošanu, apsardzes sertifikāta, tā dublikāta un atkārtota sertifikāta izsniegšanu un apsardzes sertifikāta derīguma termiņa pagarināšanu**

50. Par pārbaudījuma kārtošanu, apsardzes sertifikāta, tā dublikāta un atkārtota sertifikāta izsniegšanu un apsardzes sertifikāta derīguma termiņa pagarināšanu maksājama valsts nodeva šādā apmērā:

50.1. par pārbaudījuma kārtošanu – 40 *euro*;

50.2. par apsardzes sertifikāta izsniegšanu – 20 *euro*;

50.3. par apsardzes sertifikāta derīguma termiņa pagarināšanu – 20 *euro*;

50.4. par atkārtota apsardzes sertifikāta izsniegšanu – 20 *euro*;

50.5. par apsardzes sertifikāta dublikāta izsniegšanu – 20 *euro*.

51. Valsts nodevu par pārbaudījuma kārtošanu persona maksā pirms šo noteikumu 8. punktā minētā pieteikuma iesniegšanas.

52. Valsts nodevu par apsardzes sertifikāta izsniegšanu, apsardzes sertifikāta derīguma termiņa pagarināšanu, apsardzes sertifikāta dublikāta un atkārtota apsardzes sertifikāta izsniegšanu persona maksā pirms šo noteikumu 25., 34., 39., 44. un 47. punktā minētā iesnieguma iesniegšanas.

53. Ja persona Valsts policijas noteiktajā laikā pārbaudījumu nav kārtojusi un no valsts nodevas maksājuma dienas ir pagājuši vairāk nekā 12 mēneši, valsts nodeva par pārbaudījuma kārtošanu maksājama no jauna.

54. Valsts nodevu maksā ar maksājumu iestādes starpniecību, kurai ir tiesības sniegt maksājumu pakalpojumus [Maksājumu pakalpojumu un elektroniskās naudas likuma](https://likumi.lv/ta/id/206634-maksajumu-pakalpojumu-un-elektroniskas-naudas-likums) izpratnē. Valsts nodevu ieskaita valsts pamatbudžetā.

**X. Noslēguma jautājumi**

55. Personai, kura apguvusi profesionālās pilnveides izglītības programmu “Apsardzes darbs” (kods: 20P 861 00) 160 stundu apjomā, apsardzes sertifikātu izsniedz tādā pašā kārtībā, kāda ir noteikta attiecībā uz personu, kura apguvusi profesionālās pilnveides izglītības programmu “Apsardzes darba pamatlīmeņa zināšanu izglītības programma” 84 stundu apjomā.

56. Līdz 2018.gada 1.jūlijam izglītības iestādes var turpināt īstenot profesionālās pilnveides izglītības programmu “Apsardzes darbs” (kods: 20P 861 00) 160 stundu apjomā un izsniegt izglītības dokumentus, kas apliecina izglītības programmas apgūšanu.

57. Līdz 2018.gada 1.jūlijam apsardzes sertifikāta derīguma termiņu pagarina kārtībā, kāda ir noteikta šo noteikumu VI nodaļā, neattiecinot prasību par šo noteikumu 6.3. apakšpunktā paredzēto mācību kursu apguves nepieciešamību.

58. Apsardzes sertifikāti, kas ir izsniegti līdz šo noteikumu spēkā stāšanās dienai, ir spēkā līdz to derīguma termiņa beigām.

59. Šo noteikumu 13. un 17. punkts stājas spēkā 2018.gada 1.jūlijā.

Noteikumi stājas spēkā 2017.gada 2.jūlijā.

Ministru prezidents Māris Kučinskis

Iekšlietu ministrs Rihards Kozlovskis

Iesniedzējs:

Iekšlietu ministrs Rihards Kozlovskis

Vīza: valsts sekretāre Ilze Pētersone - Godmane